
J e g y z ő k ö n y v

Készült a Bácsalmás Város Önkormányzata Képviselő-testületének 2014. május 29-én, 16.00 órai kezdettel, Bácsalmáson, a városháza dísztermében megtartott közmeghallgatásán. 

Jelen vannak:

Németh Balázs polgármester, Tóth Árpád alpolgármester, dr. Bakó Mária Lujza, Farkas Zoltán, Krizsán Mihály és Nagy Gábor képviselők (6);

Patocskai Ibolya jegyző, Farkas Zoltánné szociális és hatósági osztályvezető, Hortyiné Lapostyán Katalin megbízott pénzügyi, beruházási és üzemeltetési osztályvezető, Kerényi Tamás beruházási ügyintéző, Tóth Attila ivóvíz- és hulladékgazdálkodási megbízott témafelelős, Horváth Erika pályázati koordinátor, Pap Ágnes, a Humánpolitikai Bizottság tagja, Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. (a továbbiakban: BÖKK Nkft.) ügyvezetője, Nagyfejeőné Bédits Zsuzsanna, az Alapszolgáltatási Központ megbízott vezetője, Taszler Tiborné óvodavezető, Szommer Károly, a Bácsalmási Járási Hivatal vezetője, Bánfi Attila, a KLIK Bácsalmási Tankerülete képviseletében, Bilinovics Ferenc rendőr őrnagy, a Bácsalmási Rendőrőrs őrsparancsnoka, Pesti Jenő, a TŰZKER IMP Tüzeléstechnikai Szolgáltató és Kereskedelmi Bt. ügyvezetője, Boros István, a Kapos Hidro Kft., mint szennyvíz-beruházási projektmenedzsment részéről, Németh József, az EDF DÉMÁSZ kapcsolattartója, Székelyhidi András, a Bajavíz Kft. ügyvezetője, Kubatov Zorica, a Bácsalmási Horvát Önkormányzat képviselője, Rostás Tibor járási hivatali roma referens, Juhász Jenő, a Petőfi Népe tudósítója, valamint 6 helyi lakos (26);

Jegyzőkönyvvezető: Zobokiné Bite Gyöngyi testületi ügyintéző;

A közmeghallgatásról távolmaradt: Bailo Amadou, dr. Tanács Róbert és Turcsányi Csaba képviselő (3). 

Németh Balázs polgármester a közmeghallgatáson megjelenteket köszöntve az ülést megnyitja. Megállapítja, hogy az ülés összehívása az SZMSZ-ben foglaltak szerint történt, majd megállapítja a határozatképességet, mert a megválasztott 9 főből 6 fő jelen van (67 %). Jegyzőkönyv-hitelesítőknek dr. Bakó Mária Lujza és Krizsán Mihály képviselőket javasolja kijelölni, majd a javaslatának az elfogadását szavazásra bocsátja.
A képviselő-testület egyhangúlag (5 igen szavazattal) az alábbi határozatot hozza:

155/2014. (V. 29.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete dr. Bakó Mária Lujza és Krizsán Mihály képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirendet javasolja elfogadni, majd a javaslatának az elfogadását – más indítvány nem lévén – szavazásra bocsátja.
A képviselő-testület egyhangúlag (6 igen szavazattal) az alábbi határozatot hozza:
156/2014. (V. 29.) Bácsalmás v. öh.

Napirend megállapítása 
Határozat
I.
Bácsalmás Város Önkormányzatának Képviselő-testülete a 2014. május 29-i közmeghallgatásán a következő napirendi pontokat tárgyalja meg:

1.
Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről
2.
Lakossági közérdekű kérdések és javaslatok meghallgatása, megvitatása
II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

1. napirendi pont
Tájékoztató az elmúlt egy év legfontosabb döntéseiről, az elnyert pályázatokról, az önkormányzat jelentősebb célkitűzéseiről

(szóbeli)
Németh Balázs polgármester tájékoztatásul elmondja, hogy 

· 2013 júliusában volt a Bácsalmás táblától a határátkelő felé vezető út Mosztongáig tartó részének, ill. a határ túloldalán a határátkelőtől Bajmokig tartó útfelújítási program nyitórendezvénye, a bajmoki részen már folynak a munkálatok, a magyarországi részre vonatkozóan a sikertelen közbeszerzést újra kiírták; az útépítés is jelzi, hogy egyre jobban felértékelődik a Vajdaság, Szerbia közelsége, amely a település hasznára lehet; további határátkelőhely nyitása is tervezett;
· 2013 augusztusában került sor a Bácsalmásért Szociális Szövetkezet alakuló ülésére, a Startmunka program adta lehetőségek kihasználásával zöldségfeldolgozó üzemet létesítettek, helyi boltot nyitottak, a vertikumot bővíteni próbálják, amelyhez őstermelők, feldolgozók, helyi kereskedők összefogására van szükség;
· szeptemberben, képviselő-testületi döntés alapján írta alá a kötvénysorozat 70 %-ának törlését, majd a maradék 30 %-ot is átvállalta az állam; az 1 Mrd Ft-os hitelállománynak milliós nagyságrendű törlesztő részletei voltak, a következő uniós ciklusra nulla forint hitelállománnyal, kis megtakarítással jobban fel tudnak készülni;
· szeptember 14-én avatták fel a Rákóczi-mellszobrot, amely civilek, iskolák, önkormányzat, Bácsalmásról elszármazottak összefogásával, többéves adománygyűjtés után készült el;

· szeptemberben, Backnangban a „Heimattreffen” német nemzetiségi kulturális találkozón vettek részt, és megünnepelték a 25 éves Bácsalmás-Backnang testvérvárosi kapcsolat fennállását;
· októberben az önkormányzat nevében aláírta a szennyvíz-csatornázás műszaki ellenőrével és kivitelezőjével kötendő szerződést;
· változások lesznek a pályázati rendszerben, egyes tételeket nem kell előre meghatározni;

· az 1 M m3 vizet befogadó víztározó átadása megtörtént, a létesítmény nagy jelentőséggel bír a térségben, a hasznosítási lehetőségeket fel kell tárni;
· folyamatos tárgyalások, testületi döntés után aláírta a PPP-konstrukciós tanuszoda projekt állam általi kiváltásának támogatási szerződését, a tárgyalások még jelenleg is folynak;
· a közfoglalkoztatás nagyon sok embernek nyújt segítséget;

· az előző évi változások (járási hivatal, tankerület, közös önkormányzati hivatal megalakulása) kapcsán folyamatban van egy szervezetfejlesztésre irányuló ÁROP pályázat megvalósítása;
· a 2007-2013-as uniós időszak végére értek, de a nyáron még pályázati kiírás várható épületenergetikai korszerűsítésre, maximum 150 M Ft-os összköltséggel, 15 %-os önerővel; valószínűsíthetően az iskolaépületeket fogják preferálni, az önkormányzat a gyermekvédelmi központ épületének tekintetében nyújthatna be pályázatot;

· a 2014-2020-as időszakban a gazdaságfejlesztés kap nagy hangsúlyt;
· novemberben volt a záró rendezvénye a műfüves pálya kialakításának, amely az MLSZ-en keresztül, 10 % önrész biztosításával valósult meg, nagyon jó a kihasználtsága; 

· a pályázatok előkészítése, megvalósítása nagyon sok hivatali és intézményi dolgozó munkáját takarja;
· a tanyagondnoki kisbuszt pályázati támogatással lecserélték;
· a tanyaház tetőszerkezetének felújítására benyújtott pályázatuk pozitív elbírálásban részesült, 17 M Ft-ot költenek a tetőfelújításra;

· a helyi termékeket árusító boltot decemberben adták át; elsődleges cél az, hogy minél több helyi lakossal, feldolgozóval, kereskedővel teremtsenek kapcsolatot;

· a művelődési ház felújítást követő átadása januárban volt, az épület szépen megújult, méltó közösségi tér lett;

· a sportcsarnok felújítására benyújtott pályázatuk is nyertes lett, a projekt keretében tető- és padlóburkolat-felújítás valósul meg;
· a Szeged-Szabadka-Bácsalmás-Baja vasútvonal tervezése folyamatban van, a Baja-Szabadka vonal engedélyes terve jövőre fog elkészülni;
· az elhunyt Skorutyák János kékfestő műhelye melletti házat megvette az önkormányzat; a felújított művelődési ház, a könyvtár, a képtár, a Fiedler Közösségi Ház, ill. a Skorutyák-ház megfelelő épületi struktúrát ad a település közművelődéssel való megtöltéséhez;
· a képviselő-testület az óvodai udvari játékok kialakításához fedezetet biztosított;
· a közelmúltban lakossági fórum volt a szennyvízcsatornázásról, ahol nagyon sok kérdés merült fel, nemsokára ismételt fórum keretében lehet majd tájékozódni a belső bekötésekről, a későbbi üzemeltetésről; 
· pályázatot nyújtottak be a szennyvíz-csatornázási projekt támogatottságának 84,6 %-ról 95 %-ra való növelésére, a pályázat elbírálás alatt áll;
· a művelődési ház felújítását tartalmazó projekt keretében 6 térfigyelő kamerát szereltek fel a város több pontján, áprilisban ismét pályázatot nyújtottak be 7-8 kamerás rendszer kialakítására;
· a településfejlesztés érdekében új településrendezési tervet készíttetnek;
· áprilisban színvonalas Hunyadi-hét volt;

· Bácsalmáson, a környező településeken, országosan, de európai szinten is negatív demográfiai folyamattal szembesülhetnek, az általános iskola és a gimnázium együttgondolkodása, együttdolgozása átmenetileg enyhíthetné a Bácsalmáson kialakult helyzetet.
Kérdés, észrevétel nem lévén a képviselő-testület tudomásul veszi az elhangzottakat.
2. napirendi pont

Lakossági közérdekű kérdések és javaslatok meghallgatása, megvitatása

(szóbeli)
Németh Balázs polgármester várja a lakossági kérdéseket, észrevételeket.

Sziráczki Etelka helyi lakos kér szót, és elmondja, hogy

· az idősek karácsonyi önkormányzati megünneplését jó ötletnek tartja, az önkormányzati megrendezéssel viszont nem volt elégedett, mert se a polgármesterrel, se az alpolgármesterrel nem volt alkalma beszélni az ünnepség alatt; az alpolgármesteri beszéd szép volt; az ebédlőbe nem mehettek be, a megvendégelésnél nagyon pici kalácsot kapott;
· kerékpárszereléshez, zárjavításhoz értő személyre lenne szükség Bácsalmáson, mert a Krix János-féle kerékpár-javíttatás nagyon drága, ha kilyukad az abroncs, nem ragasztják be, hanem újat szerelnek fel, a közmunkások 50 E Ft-os bére még az élelmezésre sem elég, nemhogy alkatrészek megvásárlására;

· a szennyvíz-csatornázási kivitelezők nagyon sok törmeléket hordtak a háza elé, az elszállítást önkormányzati jármű végezte, de rengeteg követ otthagytak, amely miatt az 1 méterre nőtt gazt nem lehet lekaszálni; az önkormányzatnál kétszer jelzéssel élt emiatt, de nem történt semmi;
· nem tartja jónak, hogy a szennyvíz-csatornázási kivitelező cigányokat foglalkoztat, mert ötjükből egyvalaki dolgozik, a másik négy nézi; kisebbség lévén rengeteg segélyt kapnak, miközben lopni járnak, más földjéről a nagyobb terményeket felszedik, a kisebbeket otthagyják; tudnának dolgozni, ha akarnának, kényszeríteni kellene őket rá.
Nagyfejeőné Bédits Zsuzsanna, az Alapszolgáltatási Központ megbízott vezetője kijelenti, hogy intézményük a karácsonyi ünnepségen minden alkalommal részt vesz, mindig bőven elég volt a kalács, amelyet nem osztással, hanem szabadszedéssel kínálnak, a megmaradt kalácsot a nagycsaládosok gyermekeinek juttatták el legutóbb is. Ha valakinek kevés az étele, megkeresheti a gondozószolgálatot, a házi segítségnyújtókat.
Sziráczki Etelka helyi lakos elmondja, hogy neki nincs szüksége segítségre, egyébként is bácsszőlősi tanyán lakik, ahol nincs vize, esővízzel főz, mégsem volt beteg már 30 éve.

Németh Balázs polgármester 

· egyetért azzal, hogy az alpolgármester szépen beszélt az idősek karácsonyi ünnepségén, amelynek sikerességéért mindent megtesznek. Ha valaki úgy gondolja, hogy a rendezvény nem sikerült jól, attól elnézést kér. Az előző évi karácsonyi ünnepség napján a képviselő-testületnek nagyon mozgalmas napja volt, de a polgármesteri fogadóórán mindig szívesen látja Sziráczki Etelkát;
· Bácsalmáson többen foglalkoznak kerékpárjavítással, zárjavítással, az önkormányzat nem veheti el a megélhetésüket, mint ahogy a gáz-, vízszerelést sem vállalhatja fel, de amiben tud, segítséget nyújt;
· a csatornázás, az utak helyreállítása probléma nélkül nem oldható meg, az említett helyszínt személyesen megtekintette; kéri Sziráczki Etelkát, hogy Kerényi Tamás hivatali dolgozót keresse meg ez ügyben.
Járóka Béla helyi lakos felveti, hogy 
· a hó-eltakarítással kis hóesésnél is gond volt, a BÖKK Nkft. gépparkját megtekintve ezen nem is csodálkozik; nem érti, hogy miért nem segítenek ilyenkor a vállalkozók, és az önkormányzatnak miért nincs tudomása a géppark állapotáról;
· a kátyúkról már az előző közmeghallgatásokon elmondta a véleményét;

· a szennyvíz-beruházási kivitelezők munkájába nem kellene beleszólni, mert végzik a dolgukat, türelem kell hozzájuk, a kivitelezés díját Bácsalmáson kellett volna tartani, ha valaki nem köt rá a csatornára, talajterhelési díjat kell fizetnie;
· diszkók után, a reggeli órákban a törött üvegek miatt nem lehet a kerékpárúton közlekedni, nem érti, hogy miért nincs jelen a diszkóknál a rendőrség;
· Bácsalmás útjai balesetveszélyesek már régóta; olyan képviselőket kellene választani, akik bácsalmásiak és látnak is, nem autóval, hanem kerékpárral közlekednek a városban;

· Bácsalmáson egyetlenegy dohánybolt van jó helyen, az újvárosi ABC melletti, ha a trafik előtti kerékpárúton többen dohányoznak egyszerre, az elhaladó kerékpáros néhány percig nem kap levegőt;

· jó dolognak tartja a szabadkai vasúti vonal kiépítését, de a Kiskunhalas-Pécs vasútvonal megvalósítása is legalább olyan jó lenne, viszont erről nem esik szó;

· 2011-ben 433 Ft-os díjtartozásra vonatkozó felszólító levelet kapott a kéményseprő-ipari közszolgáltatótól, amelyet ő nem ismert el, az ajánlottan feladott reklamáló levelére választ nem kapott. 2013-ban ismét levelet kapott tőlük, amelyben felhívták a figyelmét arra, hogy a szolgáltatás elvégzése meghiúsult, és BM rendelet alapján 30 napon belül a tulajdonos köteles megrendelni a szolgáltatást, amelynek elmulasztása esetén feljelentést helyeztek kilátásba, az ajánlott levél 600 Ft-os díját ki kellett fizetnie. A szolgáltató nem jelezte előre, hogy felkeresi őket, két tanulót küldött ki, akik papírt dobtak azoknak a postaládájába, ahova nem tudtak bemenni. Az ő felesége mindig otthon van. A szolgáltató nyilvántartása nagyon rossz lehet, mert nincs tudomásuk róla, hogy nála konvektoros fűtés van. A szolgáltató nem söpri a kéményét, nem szolgáltat. Amikor kéményseprést kért, az volt a válasz, hogy majd a nyáron megteszik. El kellene dönteni, hogy a kéményseprő cég pénzbehajtó, vagy szolgáltató, mert ez így nem szolgáltatás.
Németh Balázs polgármester kijelenti, hogy 
· a vállalkozók a hó-eltakarításnál sokat segítenek, de a végtelenségig nem lehet a munkájukat igénybe venni, egy éjszakai hótúrás 400 E Ft-ba kerül;
· a csatornázás befejeztével kerül sor a kátyúzásra, úthelyreállításra;

· nincs beleszólásuk a trafikok helyének meghatározásába, a dohányzásra kijelölt terület erőteljesen csökkent;

· a Kiskunhalas-Pécs vasútvonal szükségességét jelezni tudja, de a szabadkai vonal a preferált;

· a kéménysepréssel kapcsolatos közérdekű válaszadásra felkéri a TŰZKER Bt. ügyvezetőjét a tartozással kapcsolatos ügy négyszemközti megbeszélésének indítványozásával.

Pesti Jenő, a TŰZKER Bt. ügyvezetője a 2011-es levelezésről elmondja, hogy köztartozás elmaradásáról szólt, amely lezárult. A 2013-as levél arra irányulhatott, hogy a közszolgáltatást nem tudták elvégezni. Nem tud arról, hogy ők tanulókat küldtek volna ki. A katasztrófavédelem ellenőrzi a szolgáltatót, nekik minden ingatlanba be kell jutniuk. Biztos abban, hogy az ügyfelük megkapta a nyolcnapos értesítést a szolgáltató jelzéséről. Az egyedi ügy tisztázása érdekében a címet el fogja kérni.
Járóka Béla helyi lakos nem elégedett a válasszal. Amikor megkapta a levelet, akkor felhívta a szolgáltató helyi képviselőjét, Barát Lajost, aki kijelentette, hogy tudja, hogy náluk rendben van minden. Nem érti, hogy mit akar tőle a szolgáltató, mivel náluk konvektoros fűtés van. Az alumíniumcsöves rendszert nem kell söpörni, nem tudja, hogy miről beszélnek.
Németh Balázs polgármester kéri, hogy az egyedi esetet négyszemközt beszéljék meg.
Tóth Árpád alpolgármester felhívja a figyelmet arra, hogy a kéményseprő vállalatnak joga és kötelezettsége a parapetes fűtés égéstermék-elvezetőjének ellenőrzése.

Pesti Jenő, a TŰZKER Bt. ügyvezetője megerősíti, hogy a kéményseprőnek minden tüzelési módot ellenőriznie kell. Ígéretet tesz arra, hogy a felvetésnek utánajár. 
Bárócz Tímea helyi lakos a gimnáziumi és szakiskolai beiratkozással kapcsolatban javaslattal élne. Tisztában van azzal, hogy az iskolák fenntartója a tankerület, de az önkormányzat érdeke a továbbműködésük. Javasolja, hogy a tankerület vizsgálja meg az Arany János Tehetséggondozó Programba való bekerülés lehetőségét. A szakiskola, gimnázium működtetése mellett a kollégiumot is meg lehetne nyitni. A tehetséggondozó program célja, hogy segítse a hátrányos helyzetű, tehetséges diákok továbbtanulását, nagyon jó állami támogatással valósul meg. A programba való bekerülés megoldást jelenthet a problémákra. 
Németh Balázs polgármester kijelenti, hogy utánanéznek a felvetésnek, amelyet megköszön. Több hozzászólás nem lévén − a részvételt megköszönve − a közmeghallgatást 17 óra 10 perckor berekeszti.
K. m. f.

Németh Balázs
Patocskai Ibolya

polgármester
jegyző


dr. Bakó Mária Lujza
Krizsán Mihály

képviselők, jegyzőkönyv-hitelesítők
